भाजपा अध्यक्ष ने युवा कार्यकर्ताओं का आह्वान करते हुए कहा कि पार्टी के युवा कार्यकर्ता कालाहांडी, बलांगिर और कोरापुट इलाके के पिछडापन, पलायन और फ्लोरॉयड की समस्याओं को घर-घर तक पहुंचाएं। उन्होंने कहा कि आज मैंने फ्लोरॉयड-युक्त पानी की समस्या से पीड़ित ओडिशा के कई गाँवों का दौरा किया और पाया कि यदि इस क्षेत्र में एक छोटा सा चेकडैम भी बना दिया गया होता तो गाँव के लोगों को फ्लोरॉयड-युक्त पानी नहीं पीना पड़ता। उन्होंने कहा कि देश के विकास में ओडिशा के युवाओं का मेहनत व पसीना लगा हुआ है लेकिन ओडिशा का विकास नहीं हो पाया। उन्होंने कहा कि हम ओडिशा को एक ऐसा राज्य बनाना चाहते हैं जहां युवाओं को रोजगार के लिए पलायन करने को मजबूर न होना पड़े।